Од Беренике се сада очекивало да се уда и влада као савладарка свог супруга. Прво се удала по присили својих саветника за Селеука Кибиосатка. Међутим, убрзо је погубила младожењу и наставила да влада самостално. Други брак је склопила са Архелајем, који је тврдио да води порекло од понтског краља Митридата VI Еуропатора, чувеног противника Римљана. Према Страбону, Береникин муж био је у ствари син Митридатовог војсковође Архелаја који је током Првом Митридатовог рата пребегао Римљанима. Било како било, Архелаја је римски војсковођа Гнеј Помпеј Велики поставио за свештеника у граду Комани у Кападокији. Береника се тако удала по други пут али супруга није произвела у савладара. У Египту су колале гласине да је краљица исувише окренута моди и луксузу и да је неспособна да влада.